שאלה: מרגישה רע מבחינה חברתית ולא מוצאת את עצמי: אני בכיתה י. בזמן האחרון אני מרגישה ממש רע!!! אני לא מצליחה למצוא את עצמי, אני לא מבינה מי אני ומה אני עושה פה. וחוץ מזה אני מרגישה ממש רע מבחינה חברתית אין לי חברות, אני מרגישה שאף אחת לא אוהבת אותי ורוצה בחברתי. אני מרגישה תמיד תקועה ואין לי עם מי להתייעץ. עם ההורים שלי אני בקשר טוב אבל אני לא יכולה לספר להם כאלה דברים. ואני כל היום בוכה ובאמת שממש רע לי!!
תשובה: לשואלת היקרה את מתארת שאת נמצאת עכשיו בתקופה לא פשוטה בחיים שלך, את לא יודעת אם את נמצאת במקום הנכון, מה הכי טוב לך, וגם מבחינה חברתית את לא מוצאת את עצמך. אני בטוחה שזה משפיע גם על איך שנראה היומיום שלך. בתקופה זו שהחברה תופסת מקום כל כך משמעותי אני יכולה להבין את הקושי שלך, קל וחומר כאשר את לומדת במוסד שיש בו גם פנימיה- שם החברה דומיננטית עוד יותר והיא מקיפה אותך מבוקר עד ערב. יש מספר דברים שלא הצלחתי להבין מהשאלה שלך, פרטים קצת חסרים. כמו ממתי את מרגישה ככה? האם גם בשנה שעברה הרגשת את הקשיים האלו או שזה משהו ש"נולד" לאחרונה? האם זו תחושה שאת מסתובבת איתה כל היום או שיש זמנים מיוחדים שאת מרגישה אותה יותר (לימודים? אחר הצהריים? הפסקות? ארוחות? וכד.) בכל זאת אנסה לענות לך לפי מה שאני כן מבינה ממך. זה נשמע שלא טוב לך מבחינה חברתית, שלפעמים את מרגישה שלא אוהבים אותך ושאת לא רצויה, אלו לא תחושות שפשוט להתמודד איתן וזה מצריך הרבה כוחות כדי להתגבר עליהן, להמשיך להתמודד ולנסות להתחבר. אני מעריכה את המאמצים שלך, עצם העובדה שאת פונה ורוצה לעשות עם עצמך משהו זה צעד בתהליך שלך ומראה שאת לא נכנעת למצב שאת נמצאת בו. תחושה מול מציאות כל האירועים שקורים סביבנו מעוררים בנו תחושות, מחשבות ורגשות מסויימים- טובות רעות, נעימות, מפחידות וכו. לפעמים יש הגיון מוצק לתחושות שלנו- למשל התנהגות לא הולמת של אנשים סביבנו כלפינו, אך לפעמים בעקבות אירוע חד פעמי או מס  אירועים אנו "רוכשים" לעצמינו חוויה מסויימת, ונוטים לייחס גם את המפגשים החברתיים הבאים שלנו על סמך אותה חוויה, אפילו שהיא אינה קיימת אחד על אחד באותה מציאות. בשאלה שלך בעיקר דיברת על התחושות שלך, ואני קוראת לך לבחון את המציאות החברתית שאת נמצאת בה- לא כי איני מאמינה לך, אני בטוחה שיש בסיס לתחושות שלך ולמה שאת מרגישה. האם בפועל את רואה שבנות מסויימות אינן רוצות בחברתך? אומרות לך על כך? או שאולי זו תחושה שלך שקשורה לחוויות שהיו לך עם בנות מסויימות קודם? יתכן שאת נמצאת במפגש חברתי, בו הבנות באמת רוצות בקרבתך אך את עלולה להרתע ולחשוב שהן אינן רוצות בכך בגלל דברים דומים שקרו לך פעם, אך למעשה זה בכלל לא קשור למציאות העכשווית בה את עומדת. קנה לך חבר זו לא מציאות מובנת מאליה שלכל אחד יש חברים, צריך להתאמץ לא מעט בשביל זה. חברות מצריכה יוזמה, פתיחות וגמישות לא מעט פעמים. אנחנו לא יכולים לצפות שיצמחו לנו חברים אם אנחנו נמצאים במקום ולא פונים לאף אחד, נכון? אבל אם ניזום, לא נרתע מהמפגש החברתי (גם אם את מרגישה שהוא מאוד מאיים עליך בנקודת זמן זאת), נשתף, נביע עמדה וכו - נרגיש שאנחנו תורמים משהו לסובבים אותנו וכמובן שגם הם ירגישו את זה וישמחו בחברתנו. זה תהליך ולא קורה בבת אחת. כמובן מצריך הרבה אומץ בהתחלה. יכול להיות שלפעמים צעדים כאלה של פתיחות בהתחלה מרגישים קצת "מעושים" ולא אמיתיים, אך לאט לאט זה יכול להיות טבעי יותר ותרגישי יותר בנוח כמו גם הסובבים אותך. להשקיע במקומות שטוב ונעים לי בהם לפעמים השקעה במקום אחד גוררת איתה עוד דברים טובים. אולי כדאי שתמצאי איזה פינה אחת בחיים שלך, ובעיקר באולפנא- שבה טוב לך ונעים, שבה את מרגישה שאת בטוחה בעצמך. זה יכול להיות חוג שאת אוהבת, תחביב מסויים להשקיע בו, התנדבות, חונכות למישהי שצעירה ממך או כל דבר אחר (את יודעת הכי טוב מה עושה לך טוב!). העשייה של משהו שטוב לך תעזור לך לתחושה טובה יותר והיא יכולה "להקרין" גם על כל היום-יום שלך, גם אם ההמשך הוא קצת קשה. יכול להיות גם שבחוג או בהתנדבות כלשהי תכירי בנות בצורה עמוקה יותר וגם בנות אחרות יכולות להכיר אותך ואת כשרונותייך, גם זה יכול לעזור לך להתחבר לאט לאט לבנות מסויימות. אני בטוחה שאת יכולה למצוא בעצמך משהו טוב לעשות ובזכות כך תתחברי עם עוד אנשים ותהיה לך תחושה טובה יותר. לסיום הייתי ממליצה לך למצוא מישהו בסביבתך שמכיר אותך ואת המצב שלך, ואני מקווה שתוכלי למצוא אדם כזה- מדריכה, מחנכת או כל איש צוות אחר שמכיר אותך ואת חברותייך. יכול להיות ששיחה עם דמות כזו יכולה לעזור לך ולשפוך לך אור על דברים שאת לא רואה כרגע, וכן זה יעזור לך שתוכלי לשתף אותו במה שעובר עלייך. שיהיה לך הרבה בהצלחה, את כמובן מוזמנת להמשיך ולפנות אלינו. אודליה odelia1232 gmail.com